Skuldigbevinding is stap in regte rigting
Die uiters traumatiese psigologiese gevolge van naakte rassisme teenoor SAPD Kollege-personeel op 7 November 2016 het uiteindelik 'n nuwe wending geneem: ' n mate van nugterheid en regverdigheid met die skuldigbevinding en summiere ontslag uit die polisiediens van generaal Malebe-Thema.
Malebe-Thema het op daardie dag in November 2016 tydens 'n rassehaat insident ' n groep wit personeellede onder andere verontmenslikend op 'n verhoog beveel. Daartydens het sy, ten aanskoue van die handklappende, spottende en laggende studente (meestal swart rekrute) growwe rassistiese uitsprake teenoor hulle gemaak, hulle onmenswaardig verneder, psigologies gemartel, gedreig en ooglopend hul menseregte geskend.
Hierdie onverdraagsaamheid teenoor senior polisiepersoneel het sy uitsluitlik gedoen op grond van stereotipering en ras. Vanuit ons land se verlede van rassediskriminasie en die gepaardgaande pyn en onreg, behoort ons as nasie juis intens bewus te wees van die gevare van hierdie soort denkrigting waarby 'n besondere kultuurgroep of ras, ongeag op watter gronde, hom die reg toe-eien om ander kultuurgroepe te oorheers.
Daar is nog baie foute in ons samelewing en in ons instellings waarby demografie nog beslis verbeter kan word.
In ons strewe na regstelling hiervan moet ons egter volwassenheid en redelikheid openbaar, waarby ons 'n regverdige, harmonieuse en nie-rasgebaseerde samelewing nastreef en ons geen haatdraendheid handhaaf, of persoonlike pyn en vernedering aanrig aan ons medeburgers nie.
Malebe-Thema het vir ons as gemeenskap die vernietigende boosheid van roue rassisme getoon, waarby haar dissiplinêre skuldigbevinding en onmiddellike ontslag uit haar werk die mees van paste sanksie is, gegewe die werksverwante psigologiese skade wat haar gedrag onverdiend aan hoogs professionele polisie-ede tot gevolg gehad het.
My wens is dat hierdie nuwe wending in die verloop van gebeure sedert 2016 tog sal help met afsluiting en 'n mate van genesing sal bring vir die betrokke lede.
Clifford van Wyk, psigiater
Posted by: Clifford van Wyk